Virallinen lehti nro C 398 , 21/12/1998 s. 0024



A4-0426/98 Päätöslauselma luonnoksesta Euroopan parlamentin jäsenten ohjesäännöksi Euroopan parlamentti, joka - ottaa huomioon Amsterdamin sopimuksen ja erityisesti sen 2 artiklan 38 kohdan b alakohdan ja 6 artiklan 65 kohdan d alakohdan (konsolidoidun version 190 artiklan 5 kohta), - ottaa huomioon 20. syyskuuta 1976 annetun neuvoston päätöksen liitteenä olevan säädöksen edustajien valitsemisesta Euroopan parlamenttiin yleisillä, välittömillä vaaleilla ja erityisesti sen 1 - 6 artiklan, - ottaa huomioon Euroopan yhteisöjen erioikeuksista ja vapauksista tehdyn pöytäkirjan ja erityisesti sen 8 - 10 artiklan, - ottaa huomioon työjärjestyksensä 148 artiklan, - ottaa huomioon oikeusasioita ja kansalaisten oikeuksia käsittelevän valiokunnan mietinnön ja institutionaalisten asioiden valiokunnan lausunnon (A4-0426/98), A. ottaa huomioon, että kaikki kansalaisuuteen perustuva syrjintä jäsenten ohjesäännössä on kiellettyä Euroopan yhteisön perustamissopimuksen 6 artiklan mukaisesti, B. ottaa huomioon, sanotun kuitenkaan rajoittamatta edellä esitettyä, että toimielimet, jotka Amsterdamin sopimuksen määräysten mukaisesti osallistuvat päätöksentekoon Euroopan parlamentin jäsenten tehtäviä ja velvollisuuksia koskevista säännöistä ja yleisistä ehdoista, voivat hyväksyä ja niiden on hyväksyttävä valmistelevat ja täydentävät toimenpiteet ennen Amsterdamin sopimuksen voimaantuloa, C. ottaa huomioon, että näin Euroopan parlamentti saa ensimmäistä kertaa historiansa aikana mahdollisuuden vahvistaa jäsenilleen yhtenäisen ohjesäännön, D. ottaa huomioon, että tämän ohjesäännön olisi tultava voimaan heti, kun Amsterdamin sopimuksen ratifioinnin myötä sen vahvistamiselle on olemassa oikeusperusta, E. ottaa huomioon, että uuden Amsterdamin sopimuksen avoimuus velvoittaa kaikkia Euroopan unionin toimielimiä toimimaan päätöksentekomenettelyissä mahdollisimman julkisesti ja että tämä velvoite koskee Euroopan parlamenttia erityisesti silloin, kun käsiteltävänä olevat asiat koskevat sen jäsenten oikeuksia ja velvollisuuksia; 1. Esittää oheisen luonnoksen Euroopan parlamentin jäsenten ohjesäännöksi; 2. Ilmoittaa aikovansa ennen edustajantoimen hoitamisesta suoritettavan edustajanpalkkion vahvistamista teettää Euroopan parlamentin jäsenten ohjesäännön vahvistamista seuraavan vaalikauden aikana ulkopuolisilla, riippumattomilla asiantuntijoilla tutkimuksen, jossa arvioidaan Euroopan parlamentin jäsenen toimintaa objektiivisten arviointiperusteiden mukaisesti; 3. Ilmoittaa lisäksi aikovansa Euroopan parlamentin jäsenten ohjesäännön vahvistamista seuraavan vaalikauden aikana tehdä päätöksen siitä, vähennetäänkö Euroopan parlamentin jäsenen edustajanpalkkiosta julkisesta virasta saadut palkat ja minkä perusteiden mukaan tämä olisi tehtävä; 4. Pyytää komissiolta lausuntoa; 5. Kehottaa puhemiestään, yhdessä oikeusasioita ja kansalaisten oikeuksia käsittelevän valiokunnan puheenjohtajan kanssa, ja esittelijää sekä kolmea puhemieskonferenssin nimeämää poliittisten ryhmien edustajaa ottamaan asianmukaisesti yhteyden neuvostoon saadakseen tämän yksimielisen suostumuksen ja toivoo, että ensimmäinen näkemysten vaihto voitaisiin järjestää Eurooppa-neuvoston kokouksessa Wienissä 11. ja 12. joulukuuta 1998; 6. Kehottaa puhemiestään, oikeusasioita ja kansalaisten oikeuksia käsittelevän valiokunnan puheenjohtajaa ja esittelijää antamaan asiasta vastaavalle valiokunnalle säännöllisesti tietoa keskustelujen tuloksista; 7. Kehottaa puhemiehistöä tekemään päätöksen, jonka mukaan se hyväksyy järjestelmän jäsenen edustajantointaan hoitaessaan tekemistä matkoista aiheutuneiden kulujen korvaamisesta tositteita vastaan tämän päätöslauselman liitteen 1 mukaisesti. Puhemiehistö tekee tämän päätöksen ohjesäännön mukaisesti. Nykyinen muiden kulujen korvaamisjärjestelmä (yleinen kulukorvaus, päiväraha ja korvaus henkilökohtaisia avustajia varten) vahvistetaan tämän päätöslauselman liitteessä 2. 8. Kehottaa pääsihteeriään julkaisemaan tämän päätöksen hyväksymisen jälkeen kaikki jäsenten ohjesääntöä koskevat määräykset konsolidoituna toisintona; 9. Kehottaa puhemiestään välittämään tämän päätöslauselman ja luonnoksen jäsenten ohjesäännöksi neuvostolle ja komissiolle sekä jäsenvaltioiden parlamenteille ja hallituksille. PÄÄTÖSLAUSELMAN 7 KOHDASSA MAINITTU LIITE 1 1. Jäsenellä on oikeus saada korvaus edustajantointaan hoitaessaan tekemistään matkoista aiheutuneista kuluista, joista on esitetty tositteet. 2. Korvaus kattaa enintään - liikemiesluokan matkalipun hinnan lentokoneella matkustettaessa, - ensimmäisen luokan matkalipun hinnan junalla matkustettaessa. 3. Omalla autolla tehdyistä matkoista voidaan suorittaa kiinteämääräinen kilometrikorvaus. 4. Matkoihin luetaan myös matka jäsenen kotipaikasta lentoasemalle tai rautatieasemalle. 5. Tämä oikeus kattaa - matkat Euroopan parlamentin ja sen elinten virallisiin kokouksiin, - matkat, jotka työjärjestyksen nojalla toimivaltainen elin on hyväksynyt, - muut edustajantoimen hoitamiseen liittyvät matkat vuotuiseen 3 000 euron enimmäismäärään asti. PÄÄTÖSLAUSELMAN 7 KOHDASSA MAINITTU LIITE 2 1 artikla Jäsenet saavat edustajantoimen hoitamiseen liittyvien kulujen kiinteämääräisenä korvauksena kuukausittain 3 262 euron kiinteämääräisen summan. 2 artikla Jäsenet saavat 231 euron suuruisen päivärahan niiltä päiviltä, jolloin he hoitavat edustajantointaan Euroopan parlamentin virallisissa kokouksissa. 3 artikla Euroopan parlamentti voi mukauttaa 1 ja 2 artiklassa tarkoitettuja määriä yleiseen hintojen kehitykseen. 4 artikla Euroopan parlamentin puhemiehellä on rahasto edustustarkoituksia varten. Näiden määrärahojen käyttö kuuluu varainhoidon valvonnan piiriin. Työjärjestyksen nojalla toimivaltainen elin voi päättää valiokuntien tai valtuuskuntien puheenjohtajia koskevista vastaavista järjestelyistä. 5 artikla 1. Kuukausittainen korvaus henkilökohtaisia avustajia varten on 9 596 euroa. 2. Korvausta henkilökohtaisia avustajia varten korotetaan vuosittain prosentuaalisesti Euroopan unionissa tapahtuneen keskimääräisen inflaatiokehityksen perusteella. 3. Euroopan parlamentti suorittaa palkan ja muut maksut suoraan avustajille tai kolmannelle osapuolelle, sosiaaliturvalaitoksille, veroviranomaisille ja ammatillisille järjestöille. LUONNOS OHJESÄÄNNÖKSI Luonnos Euroopan parlamentin jäsenten ohjesäännöksi Euroopan parlamentti, joka- ottaa huomioon Euroopan yhteisöjen perustamissopimukset ja erityisesti Euroopan yhteisön perustamissopimuksen 190 artiklan 5 kohdan (konsolidoitu versio), Euroopan hiili- ja teräsyhteisön perustamissopimuksen 21 artiklan 4 kohdan ja Euroopan atomienergiayhteisön perustamissopimuksen 108 artiklan 4 kohdan, - ottaa huomioon 20. syyskuuta 1976 annetun neuvoston päätöksen liitteenä olevan säädöksen edustajien valitsemisesta Euroopan parlamenttiin yleisillä, välittömillä vaaleilla ja erityisesti sen 1 - 6 artiklan, - ottaa huomioon Euroopan yhteisöjen erioikeuksista ja vapauksista tehdyn pöytäkirjan ja erityisesti sen 8 - 10 artiklan, - saatuaan komission lausunnon, - neuvoston annettua suostumuksensa, A. katsoo, että Euroopan yhteisöjen perustamissopimuksissa ja niiden liitteinä olevissa pöytäkirjoissa ja säädöksissä olevia määräyksiä Euroopan parlamentin jäsenten oikeuksista ja velvollisuuksista on täydennettävä heidän tehtäviään ja velvollisuuksiaan koskevilla säännöillä ja yleisillä ehdoilla, jotta voidaan ottaa huomioon parlamentin vastuu ja taata jäsenten samanarvoinen kohtelu; jäsenten olisi jäsenvaltioissa, joista heidät on valittu, oltava samanarvoisessa asemassa kansallisten kansanedustuslaitosten edustajiin nähden toiminnassa, jota he siellä harjoittavat edustajantointaan hoitaessaan, B. katsoo, että perustamissopimusten mukaan Euroopan parlamentin on tehtävä tämän edellyttämät päätökset saatuaan komission lausunnon ja neuvoston yksimielisesti antaman suostumuksen; näitä päätöksiä olisi sovellettava vasta päätöksen tekemistä seuraavan vaalikauden alusta, C. katsoo, että on tarpeen varmistaa perustamissopimuksissa taattu edustajantoimen riippumattomuus, D. katsoo, että jäsenten samanarvoinen kohtelu on varmistettava seuraavilla Euroopan parlamentin myöntämillä etuuksilla: - kuukausittain suoritettava edustajanpalkkio jäsenen toiminnasta, - sosiaaliturvajärjestelmä, johon sisältyvät parlamentin jäsenen ja hänen eloon jäävän puolison ja huollettavana olevien lasten oikeus vanhuuseläkkeeseen, sekä maksujärjestelyt työkyvyttömyyden, tapaturman, sairauden, raskauden ja synnytyksen varalta, - todellisten kustannusten korvaaminen, - jäsenen valitsemien avustajien sekä Euroopan parlamentin virkamiesten antama apu, - mahdollisuus käyttää toimistotiloja, televiestintälaitteita ja virka-autoja, E. katsoo, että ensimmäiseksi vaalikaudeksi, jonka aikana tätä ohjesääntöä sovelletaan, on otettava käyttöön kuukausittaista edustajanpalkkiota koskevat siirtymäjärjestelyt; edustajanpalkkion väliaikainen määrä lasketaan jäsenvaltioiden kansanedustuslaitosten kaikille Euroopan parlamentin jäsenille myöntämien palkkojen keskiarvosta, F. katsoo, että muiden parlamentaaristen tehtävien vastaanottaminen asettaa edustajantoimen tosiasiallisen hoitamisen Euroopan parlamentissa kyseenalaiseksi; tällaisista tehtävistä saatava edustajanpalkkio on siksi vähennettävä Euroopan parlamentin jäsenten edustajanpalkkiosta, G. katsoo, että saavutettujen oikeuksien säilyttämiseksi on tarpeen, että Euroopan parlamenttiin uudelleen valitut jäsenet voivat ensimmäisenä vaalikautena, jolloin näitä järjestelyjä sovelletaan, valita, suoritetaanko heidän edustajanpalkkionsa siihen asti sovellettujen kansallisten säännösten mukaisesti; jäsenten ja entisten jäsenten ennen tämän päätöksen voimaantuloa saavuttamat oikeudet tai tulevat oikeudet on säilytettävä; on päättänyt seuraavaa: 1 artikla Ohjesäännöllä vahvistetaan Euroopan parlamentin jäsenten oikeudet ja velvollisuudet. 2 artikla Euroopan unioniksi yhdistyneiden valtioiden kansojen edustajat Euroopan parlamenttiin valitaan yleisillä, välittömillä vaaleilla. Euroopan parlamenttiin voidaan valita ainoastaan Euroopan unionin kansalaisia. Heistä käytetään nimitystä "Euroopan parlamentin jäsenet". 3 artikla Ristiriitaisuudet 1. Yhteisön säännöstö Sanotun kuitenkaan rajoittamatta 20. syyskuuta 1976 annetun säädöksen 6 artiklassa tarkoitettuja ristiriitoja Euroopan parlamentin jäsenen toimen hoitaminen on ristiriidassa seuraavien tehtävien kanssa: - Euroopan yhteisöjen ensimmäisen asteen tuomioistuimen ja Euroopan yhteisöjen tuomioistuimen tuomari, julkisasiamies tai kirjaaja - Euroopan keskuspankin hallintoneuvoston jäsen - alueiden komitean jäsen - talous- ja sosiaalikomitean jäsen - komission jäsen - tilintarkastustuomioistuimen jäsen - Euroopan investointipankin hallintoneuvoston tai hallituksen jäsen tai Euroopan investointipankin palveluksessa oleva - jäsenvaltion kansanedustuslaitoksen jäsen - paikallis- tai aluehallintoa edustavan toimeenpanevan elimen puheenjohtaja, mukaan lukien yli 100 000 asukkaan kaupunginjohtaja - jäsenvaltion hallituksen jäsen. 2. Jäsenvaltion säännöstö Asianomainen jäsenvaltio ilmoittaa Euroopan parlamentille kansallisesta lainsäädännöstä johtuvista ristiriitaisuuksista. Jos jäsenvaltio aikoo vahvistaa uusia tehtäviä, joiden se katsoo olevan ristiriidassa Euroopan parlamentin jäsenen toimen kanssa, se lähettää lainsäädäntöluonnoksen Euroopan parlamentille, joka antaa lausuntonsa kohtuullisen ajan kuluessa, joka ei kuitenkaan missään tapauksessa saa ylittää kolmea kuukautta. Jäsenvaltion vahvistamat ristiriitaisuudet eivät ole missään tapauksessa lainvoimaisia ennen seuraavia vaaleja. Kun jäsenvaltion tai Euroopan unionin toimivaltaiset viranomaiset ilmoittavat Euroopan parlamentin puhemiehelle nimityksestä tehtävään, joka on ristiriidassa Euroopan parlamentin jäsenen toimen hoitamisen kanssa, puhemies ilmoittaa tästä parlamentille ja pyytää asianomaista jäsentä ilmoittamaan kuukauden kuluessa, aikooko tämä ottaa vastaan Euroopan parlamentin jäsenen toimen kanssa ristiriidassa olevan tehtävän vai jatkaa Euroopan parlamentin jäsenenä. Jos jäsen ilmoittaa aikovansa hyväksyä kyseisen tehtävän, parlamenttia pyydetään toteamaan edustajanpaikan vapautuneen. Puhemies ilmoittaa jäsenvaltion tai unionin toimivaltaisille viranomaisille asianomaisen jäsenen päätöksestä ja pyytää asianomaisia viranomaisia ilmoittamaan sen henkilön nimen, joka tulee tämän tilalle, tai tarvittaessa päättämään ristiriitaisen tilanteen hyväksymällä asianomaisen jäsenen luopumisen kyseisestä tehtävästä. 4 artikla Edustajantoimen riippumattomuus 1. Euroopan parlamentin jäsenet äänestävät itsenäisesti. Heitä eivät sido mitkään ohjeet, eivätkä he saa ottaa vastaan sitovia toimintaohjeita. 2. Sopimukset edustajantoimesta luopumisesta ennen vaalikauden loppua tai edustajantoimen hoitamistavasta ovat mitättömiä. 5 artikla Koskemattomuus Euroopan parlamentti tekee päätöksen jäsenensä parlamentaarisen koskemattomuuden pidättämistä koskevasta pyynnöstä asiasta vastaavan valiokunnan ehdotuksesta vahvistamiensa periaatteiden mukaisesti. 6 artikla Edustajantoimen kesto Euroopan parlamentin jäsenet valitaan viisivuotiskaudeksi, joka alkaa ja päättyy, kun kulloistenkin vaalien jälkeen pidettävä ensimmäinen istuntojakso julistetaan alkaneeksi. 7 artikla Valtakirjojen tarkastus ja valtuuksien pätevyys 20. syyskuuta 1976 annetun säädöksen mukaisesti Euroopan parlamentti tarkastaa viipymättä jäsenten valtakirjat ja tekee ratkaisunsa kunkin vastavalitun jäsenen valtuuksien pätevyydestä työjärjestyksensä määräysten mukaisesti. Niin kauan kuin parlamentti ei ole tarkastanut jäsenen valtakirjaa tai ratkaissut sitä koskevaa mahdollista muistutusta, jäsen osallistuu Euroopan parlamentin ja sen elinten istuntoihin täysin valtuuksin. 8 artikla Edustajanpaikan vapautuminen Jäsenen toimikausi päättyy kuolemantapauksessa tai toimesta luopumisen tai edustajantoimen menettämisen seurauksena. Jokaisen edustajantoimestaan luopuvan jäsenen on ilmoitettava eroamisestaan kirjallisesti Euroopan parlamentin puhemiehelle parlamentin työjärjestyksessä vahvistettujen määräysten mukaisesti. Toimikauden päättymisajankohdaksi ja edustajanpaikan vapautumisajankohdaksi katsotaan päivä, jona parlamentti työjärjestyksessä vahvistettujen määräysten mukaisesti toteaa edustajanpaikan vapautuneen. Jäsenen kuollessa hänen edustajanpaikkansa katsotaan vapautuneeksi siitä päivästä alkaen, kun puhemies ilmoittaa asiasta parlamentille. Tapauksissa, joissa jäsenvaltion lainsäädännön mukaan selkeästi todetaan Euroopan parlamentin jäsenen edustajantoimen menettäminen, jäsenen toimikausi ei pääty, ennen kuin jäsenvaltion toimivaltainen tuomioistuin on tehnyt asiasta lopullisen päätöksen. Jäsenvaltion toimivaltaiset viranomaiset antavat tästä tiedon Euroopan parlamentille. Edustajanpaikka katsotaan vapautuneeksi siitä päivästä alkaen, kun Euroopan parlamentti on saanut tiedon toimen menettämisestä. 9 artikla Edustajanpaikan täyttäminen Kaikki vapautuneet edustajanpaikat on täytettävä mahdollisimman nopeasti. Jos edustajanpaikka vapautuu kuolemantapauksen tai edustajantoimesta luopumisen seurauksena, Euroopan parlamentin puhemies ilmoittaa asiasta viipymättä asianomaisen jäsenvaltion toimivaltaisille viranomaisille, sanotun kuitenkaan rajoittamatta 8 artiklan määräysten soveltamista. Asianomaisen jäsenvaltion toimivaltaiset viranomaiset ilmoittavat Euroopan parlamentin puhemiehelle sen henkilön nimen, joka viimeksi pidettyjen vaalien nojalla on oikeutettu täyttämään näin vapautunut edustajanpaikka. 10 artikla Edustajanpalkkio, siirtymäkorvaus ja eläke 1. Jäsenellä on oikeus saada edustajantoimen hoitamisesta edustajanpalkkio, ja toimikauden päättymisen jälkeen hänellä on oikeus saada siirtymäkorvausta ja eläkettä. 2. Sopimukset edustajanpalkkion, siirtymäkorvauksen tai eläkkeen käytöstä muihin kuin yksityisiin tarkoituksiin ovat mitättömiä. 3. Tämän artiklan täytäntöönpanosta annetaan määräykset liitteessä. 11 artikla Kulujen korvaaminen 1. Jäsenellä on oikeus saada korvausta edustajantoimen hoitamisesta johtuvista todellisista kuluistaan. 2. Yleisiä kuukausittaisia kuluja, päivärahaa ja omalla autolla tehtäviä matkoja varten voidaan vahvistaa kiinteämääräinen summa. 3. Korvauksesta ei makseta veroa. 4. Tämän ohjesäännön 10 artiklan 2 kohtaa sovelletaan vastaavasti. 5. Euroopan parlamentti antaa työjärjestyksen mukaisen toimivaltaisen elimen välityksellä määräykset tämän artiklan täytäntöönpanosta. 12 artikla Eläkettä nauttivilla jäsenillä ja entisillä jäsenillä on oikeus saada korvaus sairaudesta, raskaudesta ja lapsen syntymästä aiheutuvista kuluista. Jäsenillä on oikeus vakuutusturvaan edustajantoimen hoitamiseen liittyvien riskien varalta. 13 artikla Jäsenillä on oikeus käyttää henkilökohtaisia avustajia. 14 artikla Euroopan parlamentin virkamiehet avustavat jäseniä. 15 artikla Jäsenillä on oikeus käyttää kaikkia Euroopan parlamentissa saatavilla olevia teknisiä välineitä ja erityisesti toimistotiloja, televiestintälaitteita ja virka-autoja asiasta vahvistettujen sääntöjen mukaisesti. 16 artikla Asiasta vastaavat elimet käsittelevät julkisessa kokouksessa tämän ohjesäännön täytäntöönpanoa ja päättävät siitä. 17 artikla 1. Tämä päätös täydentää Euroopan yhteisön perustamissopimuksen 189, 190, 196, 197, 198 ja 199 artiklan, Euroopan hiili- ja teräsyhteisön perustamissopimuksen 20, 21, 22, 23 ja 25 artiklan, Euroopan atomienergiayhteisön perustamissopimuksen 107, 108, 109, 110, 111 ja 112 artiklan, säädöksen edustajien valitsemista Euroopan parlamenttiin yleisillä, välittömillä vaaleilla 1 - 6 artiklan ja Euroopan yhteisöjen erioikeuksista ja vapauksista tehdyn pöytäkirjan 8 - 10 artiklan määräyksiä. 2. Edellä 1 kohdassa tarkoitetut määräykset, tämä päätös ja sen perusteella hyväksytyt täytäntöönpanotoimenpiteet muodostavat Euroopan parlamentin jäsenten ainoan ohjesäännön. Jäsenvaltioiden lait, asetukset ja hallinnolliset määräykset, jotka ovat ristiriidassa tämän päätöksen kanssa, lakkaavat olemasta voimassa, jollei liitteessä olevan 2 artiklan siirtymäjärjestelyistä muuta johdu. 3. Jäsenet ovat jäsenvaltioissa, joista heidät on valittu, samanarvoisessa asemassa kansallisten kansanedustuslaitosten jäseniin nähden toiminnassa, jota he siellä harjoittavat edustajantointaan hoitaessaan. 18 artikla Siirtymäaikaa koskevat määräykset Euroopan parlamentti vahvistaa Euroopan parlamentin jäsenten ohjesäännön hyväksymistä seuraavan vaalikauden aikana erityiset parlamentin jäsenten palkkiota ja sosiaaliturva-, eläke- ja verojärjestelmää koskevat siirtymäjärjestelyt. 19 artikla Loppumääräykset 1. Tämä päätös on kaikilta osiltaan velvoittava ja sitä sovelletaan sellaisenaan kaikissa jäsenvaltioissa. 2. Tämä päätös ja siihen tehtävät muutokset julkaistaan Euroopan yhteisöjen virallisessa lehdessä. Ne tulevat voimaan päivänä, jona ne julkaistaan. 3. Tätä päätöstä sovelletaan sen vaalikauden alusta, joka seuraa sen voimaantuloa. Tämän päätöksen muutoksia sovelletaan aikaisintaan sen vaalikauden alusta, joka seuraa kyseisten muutosten tekemistä. Liite luonnokseen jäsenten ohjesäännöksi A. Edustajantoimen hoitamisesta suoritettava edustajanpalkkio Ohjesäännön vahvistamista seuraavan vaalikauden ajan sovelletaan siirtymäjärjestelyinä seuraavia 1 - 5 artiklaa: 1 artikla 1. Jäsenet, jotka on valittu ensimmäistä kertaa Euroopan parlamenttiin, saavat [5 677,22] euron kuukausittaisen edustajanpalkkion, joka maksetaan etukäteen. Edustajanpalkkio vastaa kaikkien jäsenten kansallisilta kansanedustuslaitoksilta tämän ohjesäännön vahvistamisen ajankohtana saamien edustajanpalkkioiden (vuosittain ajan tasalle saatettua) keskiarvoa. 2. Edustajanpalkkiosta maksetaan veroa ainoastaan Euroopan yhteisöille. 2 artikla 1. Uudelleen valitut jäsenet voivat valita joko 1 artiklan mukaisen edustajanpalkkion tai säilyttää siihenastisen kansallisen edustajanpalkkion. 2. Jollei jäsen ilmoita kirjallisesti ja peruuttamattomasti 1 kohdan mukaista päätöstään Euroopan parlamentin puhemiehelle kolmenkymmenen päivän kuluessa toimikauden alkamisesta, hän saa 1 artiklan mukaisen edustajanpalkkion. 3 artikla 1. Edellä 1 artiklan mukaisesti maksettavasta edustajanpalkkiosta vähennetään määrä, jonka jäsen saa edustajanpalkkiona toisen kansanedustuslaitoksen edustajantoimen hoitamisesta. 2. Säännöt julkisesta virasta saatavien tulojen vähentämisestä edustajanpalkkiosta vahvistetaan myöhemmin. 4 artikla 1. Tässä liitteessä olevat 1 ja 2 artikla lakkaavat olemasta voimassa, kun ohjesääntö vahvistetaan. 2. Euroopan parlamentti päättää ohjesäännön vahvistamista seuraavan vaalikauden aikana Euroopan yhteisön perustamissopimuksen 190 artiklan 5 kohdassa määrätyn menettelyn mukaisesti edustajanpalkkiota koskevista kaikille jäsenille yhteisistä säännöistä, joita sovelletaan ensimmäistä kertaa ohjesäännön vahvistamista seuraavan toisen vaalikauden alusta. 5 artikla Entisellä jäsenellä, joka ei vielä ole oikeutettu eläkkeeseen, on toimikauden päätyttyä oikeus 1 artiklassa tarkoitetun edustajanpalkkion suuruiseen siirtymäkorvaukseen. Tämä oikeus muodostuu kuukaudesta kutakin vuotta kohti, jonka aikana asianomainen on hoitanut edustajantointa, kuitenkin vähintään kuusi kuukautta ja enintään kaksitoista kuukautta. Muusta edustajantoimesta tai julkisesta virasta suoritettava edustajanpalkkio ja eläke vähennetään siirtymäkorvauksesta. Siirtymäkorvauksesta maksetaan veroa ainoastaan Euroopan yhteisöille. Niiden jäsenten siirtymäkorvaukseen, jotka valitsevat 2 artiklan 1 kohdan mukaisesti kansallisen edustajanpalkkion, sovelletaan kansallisia säännöksiä. B. Eläke 6 artikla 1. Oikeus eläkkeeseen on 60 vuotta täyttäneellä. 2. Eläke on 3,5 prosenttia edustajanpalkkiosta kultakin täydeltä vuodelta, jonka aikana Euroopan parlamentin jäsen on saanut edustajanpalkkiota edustajantoimen hoitamisesta, kuitenkin enintään 70 prosenttia. 3. Eläkkeestä vähennetään eläke-etuudet, jotka entinen jäsen on oikeutettu saamaan toisessa kansanedustuslaitoksessa samanaikaisesti Euroopan parlamentin edustajantoimen kanssa hoitamastaan edustajantoimesta, ja toisen edustajantoimen hoitamisesta saatava edustajanpalkkio. 4. Muita eläkkeitä ei oteta huomioon eläkettä laskettaessa. 5. Eläkkeestä maksetaan veroa ainoastaan Euroopan yhteisöille. 6. Jäsenillä, jotka ovat koko elämänsä ajan suorittaneet työstään sosiaaliturvamaksuja kansallisiin järjestelmiin ja jotka valitsevat edustajantoimeensa perustuvan yhteisön eläkejärjestelmän, jolloin parlamenttiin suoritettuja maksuja ei oteta huomioon kansallisessa järjestelmässä, on mahdollisuus yhdistää parlamenttiin suoritetut maksut kansallisiin järjestelmiin. Tätä varten Euroopan parlamentti tekee tarpeelliset sopimukset jäsenvaltioiden kanssa. 7 artikla 1. Jäsenet, jotka valitsevat 2 artiklan 1 kohdan mukaisesti kansallisen edustajanpalkkion, pysyvät kansallisen eläkejärjestelmän piirissä. 2. Italiasta tai Ranskasta valittuihin jäseniin, jotka valitsevat kansallisen edustajanpalkkion, sovelletaan edelleen Euroopan parlamentin tähänastisia erityisjärjestelyjä. 3. Jos jäsenellä ei ohjesäännön vahvistamista seuraavan vaalikauden päättyessä ole oikeutta eläkkeeseen, hänen katsotaan saaneen 1 artiklan mukaista edustajanpalkkiota toimikautensa alusta lähtien. 4. Tämä artikla lakkaa olemasta voimassa ohjesäännön vahvistamista seuraavan vaalikauden päätyttyä. 8 artikla 1. Euroopan parlamentin perustaman vapaaehtoisen eläkerahaston toimintaa jatketaan ohjesäännön hyväksymistä seuraavan vaalikauden loppuun niiden jäsenten osalta, jotka valitsevat kansallisen edustajanpalkkion 2 artiklan 1 kohdan mukaisesti. 2. Jäsenet ja Euroopan parlamentti maksavat kukin puolet maksuosuuksista tähän rahastoon. 3. Näistä maksuosuuksista ei peritä veroa. 4. Tästä rahastosta saatavia etuuksia ei oteta huomioon muita eläkkeitä laskettaessa. 5. Eläkkeestä maksetaan veroa ainoastaan Euroopan yhteisöille. 6. Tämä artikla lakkaa olemasta voimassa ohjesäännön vahvistamista seuraavan vaalikauden päätyttyä. 9 artikla 1. Jäsen, joka tulee työkyvyttömäksi toimikautensa aikana, on oikeutettu eläkkeeseen. 2. Oikeus syntyy edustajantoimesta luovuttaessa. 3. Eläkkeen enimmäismäärää laskettaessa sovelletaan vastaavasti 6 artiklan 2 kohtaa. Se on kuitenkin vähintään 35 prosenttia 1 artiklan 1 kohdan mukaisesta edustajanpalkkiosta. 4. Tässä liitteessä olevaa 7 artiklan 1 kohtaa sovelletaan vastaavasti. 10 artikla 1. Jos jäsen kuolee toimikautensa aikana tai jos 6 tai 9 artiklan mukaista eläkettä saava entinen jäsen kuolee, hänen eloon jäävällä puolisollaan ja huollettavana olevilla lapsillaan on oikeus eläkkeeseen. 2. Maksettavien eläke-etuuksien kokonaismäärä ei tällöin saa olla korkeampi kuin sen eläkkeen määrä, johon jäsenellä olisi ollut oikeus vaalikauden päättyessä tai jota entinen jäsen sai 6 tai 9 artiklan mukaisesti. 3. Eloon jäävä puoliso saa 60 prosenttia 2 kohdassa tarkoitetusta enimmäismäärästä, kuitenkin vähintään 21 prosenttia. 4. Lapsille maksettavat etuudet suoritetaan heidän lakisääteisten elatusoikeuksiensa mukaisesti. 5. Tässä liitteessä olevaa 7 artiklan 1 kohtaa sovelletaan vastaavasti. C. Täytäntöönpano 11 artikla Työjärjestyksen nojalla toimivaltainen Euroopan parlamentin elin tekee päätökset tämän liitteen täytäntöönpanosta.